**Ministru kabineta noteikumu projekta „Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu noziedzīgu nodarījumu, nekaitēs izglītojamo interesēm” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekta „Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu noziedzīgu nodarījumu, nekaitēs izglītojamo interesēm” (turpmāk – noteikumu projekts) mērķis ir atbilstoši Satversmes tiesas 2017. gada 24. novembra spriedumam lietā Nr. 2017-07-01 (turpmāk – Satversmes tiesas spriedums)[[1]](#footnote-1) un 2018. gada 20. septembrī pieņemtajiem grozījumiem Izglītības likumā (stājās spēkā 2018. gada 18. oktobrī) nodrošināt visām personām, kas sodītas par tīšiem noziedzīgiem nodarījumiem (t.sk. personām, kas sodītas par smagu un sevišķi smagu noziegumu), izvērtēšanu, vai atļauja strādāt par pedagogu nekaitēs izglītojamo interesēm.Vienlaikus, īstenojot Latvijas Republikas Satversmes 116. pantā paredzētos ierobežojumus, t.sk. attiecībā uz tiesībām brīvi izvēlēties nodarbošanos personām, kas sodītas par smagiem un sevišķi smagiem noziedzīgiem nodarījumiem, būtiski ir nodrošināt izglītojamo interešu un tiesību prioritāti, lai neradītu risku to veselībai, drošībai, intelektuālajai un fiziskajai attīstībai.Noteikumu projekta papildu mērķis ir precizēt izvērtēšanas procesam nozīmīgos kritērijus un mazināt administratīvo slogu, novēršot darbību un informācijas dublēšanos, kas rodas saistībā ar atzinuma un atļaujas kā atsevišķa dokumenta sagatavošanu un izsniegšanu. Saskaņā ar Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 140. punktā noteikto grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma. Šādā gadījumā sagatavo jaunu noteikumu projektu. Līdz ar to ir sagatavots noteikumu projekts, pamatā ņemot vērā Ministru kabineta 2014. gada 15. aprīļa noteikumos Nr. 195 „Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu kriminālpārkāpumu vai mazāk smagu noziegumu, nekaitēs izglītojamo interesēm” (turpmāk – MK noteikumi Nr. 195) noteikto regulējumu.Noteikumu projekts stāsies spēkā nākamajā dienā pēc publicēšanas oficiālajā izdevumā “Latvijas Vēstnesis”. |
|  |  |
| **I. Tiesību akta projekta izstrādes nepieciešamība** |
| 1. | Pamatojums | Izglītības likuma 50. panta 1. punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik spēkā esošie MK noteikumi Nr. 195 paredz, ka Izglītības kvalitātes valsts dienests (turpmāk – dienests), pamatojoties uz Iepriekš sodīto personu izvērtēšanas komisijas (turpmāk – komisija) sniegto atzinumu, izvērtē un izsniedz atļauju strādāt par pedagogu tikai gadījumā, ja persona bijusi sodīta par tīšu kriminālpārkāpumu vai mazāk smagu noziegumu.Atbilstoši Satversmes tiesas spriedumam tika izstrādāti un 2018. gada 18. oktobrī stājās spēkā grozījumi Izglītības likumā, kas paredz izvērtēšanas procesu un iespējas saņemt atļauju strādāt par pedagogu visām sodītām personām, t.sk. tām, kas sodītas par smagu un sevišķi smagu noziegumu. Tādējādi gan Satversmes tiesa, gan Latvijas Republikas Saeima ierobežojumus strādāt par pedagogu personām, kas sodītas par tīšu noziedzīgu nodarījumu, atzinusi par leģitīmiem, un tiek saglabāti ierobežojumi izglītojamo interešu aizstāvībai. Vienlaikus tiek veidots mehānisms, kas ļautu izvērtēt katru gadījumu, kad persona ir sodīta par tīšu noziedzīgu nodarījumu un vēlas strādāt par pedagogu. Noteikumu projekts ir izstrādāts, ņemot vērā MK noteikumos Nr. 195 noteikto regulējumu, vienlaikus to uzlabojot atbilstoši līdzšinējās personu izvērtēšanas prakses atziņām.Noteikumu projekts paredz mazināt administratīvo slogu un novērst darbību un informācijas dublēšanos, proti, atteikties no atļauju kā atsevišķa dokumenta sagatavošanas, jo atļauju izsniegšanas faktu apliecina dienesta pieņemts lēmums.Noteikumu projekts paredz, ka komisija izvērtēšanas procesā sagatavos viedokli, kas tiks atspoguļots komisijas sēdes protokolā. Līdz šim MK noteikumi Nr. 195 noteica, ka komisija sagatavo gan sēdes protokolu, gan atzinumu atsevišķa dokumenta veidā. Tādēļ noteikumu projektā ir vienkāršota sodīto personu izvērtēšanas procedūra, atzinumu aizstājot ar viedokli, kurš atspoguļots komisijas sēdes protokolā, jo atzinums dublē protokolā izteikto komisijas viedokli.Ievērojot minēto, līdzīgi kā bija noteikts MK noteikumos Nr. 195, dienests, pamatojoties uz protokolā ietverto komisijas viedokli, Administratīvā procesa likumā noteiktajā termiņā pieņems un izsniegs personai vienu no šādiem dienesta vadītāja parakstītiem lēmumiem:1) par atļauju strādāt par pedagogu;2) par atļauju ar ierobežojumiem strādāt par pedagogu atsevišķās izglītības mērķgrupās;3) par atļaujas atteikumu.Noteikumu projekts precizē kritērijus, kurus komisija ņem vērā, izvērtējot riskus, vai atļauja nekaitēs izglītojamo interesēm, papildinot ar šādiem kritērijiem:- personas spēja pildīt Izglītības likumā noteiktos pedagoga vispārējos pienākumus;- personas iepriekšējā pedagoģiskā darbība, ja tāda bijusi;- vai noziedzīga nodarījuma izdarīšanas laikā persona bija ieguvusi pedagoga izglītību un kvalifikāciju (apgūstot pedagoga pienākumus un ētikas normas) vai strādāja par pedagogu.Minētie kritēriji nodrošinās vispusīgāku un objektīvāku sodīto personu izvērtēšanu. Tie ir izvēlēti, ņemot vērā līdzšinējās sodīto personu izvērtēšanas prakses atziņas.Saskaņā ar Ministru kabineta 2010. gada 17. augusta noteikumu Nr. 788 “Valsts izglītības informācijas sistēmas saturs, uzturēšanas un aktualizācijas kārtība” (turpmāk – MK noteikumi Nr. 788) 9.5.1, 9.13. un 10.10. apakšpunktā noteikto par pedagogu, kas piedalās vispārējās izglītības, profesionālās izglītības, profesionālās ievirzes un interešu izglītības programmu īstenošanā un mācību procesa nodrošināšanā, par izglītības iestādes tehnisko personālu, kā arī par privātpraksē strādājošu pedagogu Valsts izglītības informācijas sistēmā (turpmāk – VIIS) iekļauj informāciju par personas sodāmību, proti, *norādi, vai informācija par personu pieejama Sodu reģistrā*.Saskaņā ar MK noteikumu Nr. 788 21.1punktā noteikto minētā informācija par izglītības iestādē nodarbināto pedagogu, kā arī privātpraksē strādājošu pedagogu sodāmību (norādi, vai informācija par personu pieejama Sodu reģistrā) tiek iegūta VIIS tiešsaistes režīmā no Sodu reģistra.Ņemot vērā minēto, noteikumu projektā ir nostiprināta līdzšinējā prakse, ka informāciju par dienesta pieņemtajiem lēmumiem (atļauju vai atļaujas atteikumu) dienesta atbildīgā amatpersona ievada VIIS (pie konkrētās personas datiem). Ievērojot informācijas personisko raksturu, tā nav publiska.Praksē saistībā ar personu sodāmību bieži tiek sastādīti arī prokurora priekšraksti par sodu. Kriminālprocesa likuma 74.1 pants nosaka, ka apsūdzētais notiesātā statusu iegūst arī no prokurora priekšraksta par sodu spēkā stāšanās dienas. Līdz ar to ir precizēts MK noteikumos Nr. 195 iesniedzamo dokumentu saraksts, paredzot arī prokurora priekšrakstu par sodu.Noteikumu projekts arī precizē MK noteikumos Nr. 195 minēto institūciju sarakstu, no kurām komisija var pieprasīt izvērtēšanai nepieciešamo informāciju, papildinot to ar Latvijas Nacionālo arhīvu vai tā struktūrvienībām.Noteikumu projektā ir ietverts arī regulējums par personas lietā esošo dokumentu apriti, glabāšanu un noformēšanu, paredzot, ka komisijas sekretārs nodrošina personas lietā esošo dokumentu apriti, glabāšanu un noformēšanu normatīvajos aktos par dokumentu apriti, glabāšanu, izstrādāšanu un noformēšanu noteiktajā kārtībā. Personas lietā esošos dokumentus komisija glabā 10 gadus.Savukārt līdzīgi kā Administratīvā procesa likumā attiecībā uz tiesas sēžu fiksēšanu, izmantojot tehniskos līdzekļus, noteikumu projekts paredz, ka komisijas sēdes gaitu pilnā apjomā var fiksēt, izmantojot skaņu ierakstu vai citus tehniskos līdzekļus, par ko izdara atzīmi komisijas sēdes protokolā. Skaņu vai attēlu ieraksts tiek saglabāts līdz dienesta pieņemtā lēmuma pārsūdzības termiņa beigām. |
| 3.   | Projekta izstrādē iesaistītās institūcijas un publiskas personas kapitālsabiedrības | Dienests, Izglītības un zinātnes ministrija |
| 4. | Cita informācija | Nav. |
|  |  |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecināms uz personām, kas sodītas par tīšu noziedzīgu nodarījumu (sodāmība ir dzēsta vai noņemta) un vēlas strādāt par pedagogu, kā arī uz izglītības iestādēm, kurās attiecīgās personas strādā vai gatavojas strādāt. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts izstrādāts, lai izveidotu vispusīgu, objektīvu izvērtēšanas mehānismu personām, kas sodītas par tīšu noziedzīgu nodarījumu un vēlas strādāt par pedagogu. Izvērtēšanas procesa mērķis ir konstatēt, vai atļauja iepriekš sodītai personai strādāt par pedagogu, neradīs risku izglītojamo veselībai, drošībai, intelektuālajai un fiziskajai attīstībai.Kopumā prakse, kāda tā noteikta MK noteikumos Nr. 195, nemainīsies. Vienlaikus noteikumu projekts paredz:- mazināt administratīvo slogu un novērst darbību un informācijas dublēšanos, atsakoties no atzinumu un atļauju kā atsevišķa dokumenta sagatavošanas, jo atzinums dublē protokolā izteikto komisijas viedokli un atļauju piešķiršanas faktu apliecina lēmums;- atvieglot komisijas darbu, papildinot izvērtēšanā izmantojamos kritērijus. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |
|  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu  | Lai informētu sabiedrību par noteikumu projektu un nodrošinātu iespēju izteikt viedokli, noteikumu projekts pirms tā iesniegšanas Valsts sekretāru sanāksmē 2018. gada 16. oktobrī ievietots dienesta tīmekļa vietnē [www.ikvd.gov.lv](http://www.ikvd.gov.lv). |
| 2. | Sabiedrības līdzdalība projekta izstrādē  | Sabiedrības informēšanas pasākumi veikti arī 2018. gada 20. septembrī pieņemto grozījumu Izglītības likumā izstrādes ietvaros.Sabiedrība par noteikumu projektu un tā mērķiem informēta arī regulārajos kursos un semināros par aktualitātēm izglītībā (piemēram, izglītības iestāžu un izglītības pārvalžu vadītājiem), ko organizē Izglītības un zinātnes ministrija sadarbībā ar dienestu un kuros saņemts atbalsts administratīvā sloga mazināšanai.Par dienesta tīmekļa vietnē [www.ikvd.gov.lv](http://www.ikvd.gov.lv) ievietoto noteikumu projektu sabiedrības viedokļi nav saņemti. |
| 3. | Sabiedrības līdzdalības rezultāti  | Par dienesta tīmekļa vietnē [www.ikvd.gov.lv](http://www.ikvd.gov.lv) ievietoto noteikumu projektu sabiedrības viedokļi nav saņemti. |
| 4. | Cita informācija | Nav. |
|  |  |  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Dienests, Izglītības un zinātnes ministrija, Valsts policija, Ģenerālprokuratūra, vecāku nevalstiskā organizācija, Valsts bērnu tiesību aizsardzības inspekcija, Latvijas Izglītības un zinātnes darbinieku arodbiedrība, Iekšlietu ministrijas Informācijas centrs, Ieslodzījuma vietu pārvalde, Valsts probācijas dienests, izglītības iestādes un to dibinātāji, Latvijas Nacionālais arhīvs vai tā struktūrvienības, citas institūcijas vai organizācijas, kuru rīcībā var būt komisijai izvērtēšanai nepieciešamā informācija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem  | Jaunu institūciju izveide vai esošu institūciju likvidācija vai reorganizācija nav nepieciešama.  |
| 3. | Cita informācija | Nav. |

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

16.10.2018 10:18

1563

I.Juhņēviča

67358078; Inita.Juhnevica@ikvd.gov.lv

A.Lasmane

67367202; Agnese.Lasmane@ikvd.gov.lv

J.Veinberga

67358077; Jana.Veinberga@ikvd.gov.lv

1. Sk. <http://www.satv.tiesa.gov.lv/wp-content/uploads/2017/03/2017-07-01_Spriedums.pdf> [↑](#footnote-ref-1)